SC คาดกำไรปี 61โตสูงจากคอนโด 2 โครงการใหญ่เริ่มโอนแนะซื้อเป้า 5 บ.
SC ลุ้นกำไรปี 61 โตสูงจาก 2 คอนโดโครงการใหญ่เริ่มโอนแนะซื้อเป้า 5 บ.
8 ก.พ. 2561

บล.เคทีบี ระบุในบทวิเคราะห์วันนี้(8ก.พ.)ว่า บริษัท เอสซี แอสเสท คอร์ปอเรชั่น จำกัด (มหาชน) หรือ SC (ซื้อราคาเป้าหมาย 5 บาท) ประกาศแผนโรดแมป 3 ปี (ปี 2018-2020) ก้าวสู่การเป็น LIVING SOLUTIONS PROVIDER ตั้งเป้าหมายรายได้รวมกว่า 5.9 หมื่นล้านบาท และมี Presales รวมกว่า 6.2 หมื่นล้าน โดยส่วนใหญ่ยังคงมาจากโครงการแนวราบเป็นหลัก และมีแผนเปิดตัวโครงการในต่างจังหวัดที่ได้รับผลบวกของ EEC
สำหรับปี 61 ตั้งเป้าหมายรายได้และ Presales ที่ 1.7 หมื่นล้านบาท โดย Presales จะเพิ่มขึ้นประมาณ 11% เทียบช่วงเดียวกันของปีก่อน ส่วนปี 2019 ตั้งเป้าหมายรายได้ที่ 2 หมื่นล้านบาท และยอด Presales อยู่ที่ 2.1 หมื่นล้านบาท และปี 2020 ตั้งเป้าหมายรายได้ที่ 2.2 หมื่นล้านบาท และยอด Presales ที่ 2.4 หมื่นล้านบาท (ที่มา: ข่าวหุ้น)
ความเห็น: มีมุมมองเชิงบวกต่อแผนธุรกิจใน 3 ปีข้างหน้า ที่จะมีการนำกลยุทธ์และเทคโนโลยีใหม่ๆ เพื่อตอบสนองความต้องการของลูกค้าได้มากขึ้น ทั้งนี้ประเมินกำไรสุทธิไตรมาส 4/60 จะเป็นจุดเริ่มกลับมาเติบโตได้โดดเด่นที่ 691 ล้านบาท เพิ่มขึ้น 163% เทียบช่วงเดียวกันของปีก่อน และ 90% เทียบไตรมาสก่อนหน้า และคาดกำไรสุทธิปี 61 จะกลับมาเติบโตสูงเป็น 2.09 พันล้านบาท เติบโต 50% เทียบช่วงเดียวกันของปีก่อน โดยได้แรงหนุนจากจะมีคอนโดขนาดใหญ่เริ่มโอน 2 โครงการ โดยยังคงคำแนะนำ ซื้อ ราคาเป้าหมายปี 2018 ที่ 5 บาท